钦定古今图书集成/明伦汇编/官常典/第273卷 > 李之绍
## 钦定古今图书集成/明伦汇编/官常典/第273卷 > 李之绍

按《元史》本传：“之绍，字伯宗，东平平阴人。自幼颖悟聪
敏，从东平李谦学，家贫，教授乡里，学者咸集。至元三
十一年，纂修《世祖实录》，征名儒充史职，以马绍、李谦
荐，授将仕佐郎，翰林国史院编修官。直学士姚燧欲
试其才，凡翰林应酬之文积十馀事，并以付之。之绍
援笔立成，并以槁进。燧惊喜曰：‘可谓名下无虚士也’。”
大德二年，闻祖母疾，辞归，复除编修官，升将仕郎。六
年，升应奉翰林文字。七年，迁太常博士。九年，丁母忧。
累起复，终不能夺。至大三年，仍授太常博士，阶承仕
郎。四年，升承直郎、翰林待制。皇庆元年，迁国子司业。
延祐三年，升奉政大夫、国子祭酒。夙夜孳孳，惟以教
育人材为心。四年十二月，升朝列大夫、同佥太常礼
仪院事。六年，改翰林直学士，复以疾还。七年，召为翰
林直学士。至治二年，升翰林侍讲学士、知制诰同修
国史。三年，告老而归。泰定三年八月，卒，年七十三。子
勗，荫父职，同知诸暨州事。之绍平日自以其性遇事
优游少断，故号“果斋”以自励。有文集藏于家。